“พาณิชย์” ไฟเขียวนำเข้ากากถั่วเหลืองภาษี 2%
โพสต์ทูเดย์ - &#8220;พาณิชย์&#8221; ไฟเขียวแผนนำเข้ากากถั่วเหลืองภาษี 2% ปี 53 แล้ว เตรียมคุมราคาเนื้อสัตว์ปลายทางลดลงตาม หลังได้อานิสงส์ต้นทุนอาหารสัตว์ปรับลดราคา&nbsp;&nbsp;
15 ธ.ค. 2552

โพสต์ทูเดย์ - “พาณิชย์” ไฟเขียวแผนนำเข้ากากถั่วเหลืองภาษี 2% ปี 53 แล้ว เตรียมคุมราคาเนื้อสัตว์ปลายทางลดลงตาม หลังได้อานิสงส์ต้นทุนอาหารสัตว์ปรับลดราคา   
               นางพรทิวา นาคาศัย รมว.พาณิชย์ เปิดเผยภายหลังเป็นประธานการประชุมคณะกรรมการนโยบายอาหารว่า ที่ประชุมมีมติแผนการนำเข้ากากถั่วเหลือปี 2553 ตามที่คณะอนุกรรมการนโยบายอาหารเสนอมา โดยให้ลดภาษีกากถั่วเหลืองจาก 4% เหลือ 0% มีผลตั้งแต่วันที่ 1 ม.ค.-31 ธ.ค. 2553 ซึ่งขั้นตอนต่อไปจะเสนอต่อที่ประชุมคณะรัฐมนตรี (ครม.) อนุมัติภายในวันที่ 22 ธ.ค. เพื่อให้กระทรวงการคลังไปออกประกาศอัตราภาษีนำเข้ากากถั่วเหลืองสำหรับปี 2553 ต่อไป 
            พร้อมทั้งกำหนดให้ 8 สมาคมฯที่นำเข้ากากถั่วเหลือง จะต้องรับซื้อกากถั่วเหลืองภายในประเทศในราคาตามที่กำหนดคือกก.ละ 10.90 บาท ในปริมาณตามสัดส่วนที่ได้มีการนำเข้ากากถั่วเหลืองจากต่างประเทศ 
                อย่างไรก็ตาม ผลจากการลดภาษีนำเข้ากากถั่วเหลืองเหลือ 2% ครั้งนี้ จะส่งผลให้ต้นทุนอาหารสัตว์ปรับลดลงถุงละ (50 กก.) 0.25-1.62 บาท ทำให้ต้นทุนเลี้ยงสัตว์ของเกษตรกรปรับลดลงด้วย โดยต้นทุนการเลี้ยงหมูปรับลดลงมากสุด 15.37% จากต้นทุนการเลี้ยงในปี 2551 ไก่เนื้อ ปรับลดลง 3.67% ไก่ไข่ ลดลง 2.88% และส่งผลให้ราคาขายปลีกเนื้อสัตว์ปลายทางปรับลดลงภายใน 1-2 เดือนนับจาดนี้ 
                “ได้สั่งให้กรมการค้าภายในไปควบคุมราคาเนื้อสัตว์ที่ได้รับผลดีจากการปรับลดภาษีกากถั่วเหลือง ให้ปรับราคาลงตามสัดส่วนด้วย ซึ่งหลังจากนี้ตนจะออกตรวจสอบราคาสินค้าในตลาด โดยเฉพาะราคาเนื้อหมู เพราะที่ผ่านมามีการปรับขึ้นราคา ทั้งๆที่ต้นทุนการเลี้ยงได้ปรับลดลง” นางพรทิวา กล่าว
                ก่อนหน้านี้ ภาคเอกชน 8 สมาคม ได้ทำหนังสือถึงกระทรวงพาณิชย์ ให้เร่งประชุมคณะกรรมการนโยบายอาหารหลายครั้ง จนล่าสุดเร่งรัดในที่ประชุมคณะกรรมการร่วมรัฐบาลและเอกชน (กรอ.) ทำให้นายกรัฐมนตรีต้องมีคำสั่งให้กระทรวงพาณิชย์ดำเนินการให้เสร็จภายในวันที่ 23 ธ.ค. เพื่อให้สามารถออกประกาศทันวันที่ 1 ม.ค.2553 หากล่าช้าภาคเอกชนจะต้องเสียภาษีนำเข้ากากถั่วเหลืองอัตรา 10% ตามมติครม.ปี 2539 เท่ากับว่าจะต้องขอคืนภาษีจากกรมศุลกากรอีก 8% จากภาษีปกติ 2%